**ΒΙΟΓΡΑΦΙΚΟ ΣΗΜΕΙΩΜΑ**

Ο Σωτήρης Σόρογκας γεννήθηκε στην Αθήνα το 1936. Σπούδασε με κρατική υποτροφία στην Ανωτάτη Σχολή Καλών Τεχνών Αθηνών, από όπου αποφοίτησε το 1961. Το 1972 έλαβε ετήσια προσωπική χορηγία του Ιδρύματος Ford. Έχει πλήθος ατομικών και ομαδικών εκθέσεων στην Ελλάδα και σε διεθνείς εκδηλώσεις οργανωμένες από το Υπουργείο Πολιτισμού, την Εθνική Πινακοθήκη, την Πινακοθήκη Πιερίδη και ιδιωτικές αίθουσες τέχνης ( Τόκυο, Βρυξέλλες, Δουβλίνο, Σάο Πάολο, Ν. Υόρκη, Παρίσι, Ρώμη, Βασιλεία κ.α.).

Δίδαξε χρώμα και σχέδιο στην Σχολή Αρχιτεκτόνων του Ε.Μ. Πολυτεχνείου από το 1964 έως το 2003.

Σήμερα είναι ομότιμος καθηγητής.

Υπήρξε ιδρυτικό μέλος του «Συνδέσμου Σύγχρονης Τέχνης», μέλος της «Ομάδας για την Επικοινωνία και την Εκπαίδευση στην Τέχνη» και μέλος της συντακτικής επιτροπής του περιοδικού θεωρίας της τέχνης «Σπείρα».

Το 2010 έγινε Ιδρυτικό Μέλος της Εταιρείας Μελέτης Ελληνικού Πολιτισμού και μετείχε στην ίδρυση του περιοδικού «Νέος Λόγιος Ερμής» του οποίου είναι και μέλος της συντακτικής επιτροπής. Τον ίδιο χρόνο, έξι μεγάλες συνθέσεις του τοποθετήθηκαν στον Σταθμό Λαρίσης του Αθηναϊκού Μετρό.

Έργα του βρίσκονται στην Εθνική Πινακοθήκη και Μουσείο Αλεξάνδρου Σούτσου, στο Εθνικό Μουσείο Σύγχρονης Τέχνης Αθηνών, στο Ευρωπαϊκό Κοινοβούλιο στις Βρυξέλλες, στο Μουσείο Σύγχρονης Τέχνης Βασίλη και Ελίζας Γουλανδρή στην Άνδρο, στο Τελλόγλειο ίδρυμα Τεχνών του Πανεπιστημίου Θεσσαλονίκης, στο Ίδρυμα Βασίλη και Μαρίνας Θεοχαράκη, στην Πινακοθήκη της Ρόδου, στο Μουσείο Βορρέ, στην Πινακοθήκη Σύγχρονης Τέχνης Χρήστου και Σοφίας Μοσχανδρέου, στο Υπουργείο Εξωτερικών, σε Τράπεζες και Οργανισμούς. Το 2004 βραβεύτηκε απ’ την Ακαδημία Αθηνών για το σύνολο της καλλιτεχνικής του προσφοράς και το 2019 του απενεμήθη, από τον Πρόεδρο της Ελληνικής Δημοκρατίας, το παράσημο του Ταξιάρχη της Τιμής.

Για τον ζωγράφο υπάρχουν μονογραφίες και βιβλία:

- Άννα Καφέτση, Η ποιητική της σιωπής στη ζωγραφική του Σόρογκα, Εκδόσεις

 Κέδρος, Αθήνα 1985.

- Αθηνά Σχινά, Σωτήρης Σόρογκας, μια αμφίδρομη ανάγνωση, Εκδόσεις Τέθριππον,

 Αθήνα 1987.

- Τζουλιάνο Σεραφίνι, Τρία κείμενα για τη ζωγραφική του Σόρογκα, Εκδόσεις

 Σμίλη, Αθήνα 1991.

- Σωτήρης Σόρογκας, επιμέλεια Θανάσης Θ. Νιάρχος, Αθήνα 2007 (Έλληνες

 Ζωγράφοι - Πινακοθήκη Νέου Ελληνισμού, εφημ. Τα Νέα).

- Σωτήρης Σόρογκας, Προσεγγίσεις στην ζωγραφική του, επιμέλεια Θανάσης Θ.

 Νιάρχος, Εκδόσεις Καστανιώτη, Αθήνα 2007.

- Δημήτρης Παυλόπουλος, Σωτήρης Σόρογκας, Κ. Αδάμ Εκδοτική, Αθήνα 2008

 (Σύγχρονη Εικαστική Βιβλιοθήκη).

Ανάμεσα σε πλήθος δημοσιεύσεων κυκλοφορούν και τρία βιβλία του ζωγράφου:

- Περιθώρια. Εκδόσεις Στιγμή.

- Αισθητική Γεωγραφία. Εκδόσεις Στιγμή.

- Κείμενα για πρόσωπα και Βιβλία. Εκδόσεις Μελάνι. Δεύτερη έκδοση: Εναλλακτικές

 Εκδόσεις.

Τα τελευταία χρόνια πραγματοποιήθηκαν τρεις μεγάλες του εκθέσεις:

2011 Μουσείο Μπενάκη, αναδρομική.

2016 Θαλάσσια Ξύλα, Ίδρυμα Βασίλη και Μαρίνας Θεοχαράκη, Αθήνα.

2018 Σωτήρης Σόρογκας. Ζήτημα Φωτός. Τελλόγλειο ίδρυμα - Πανεπιστήμιο Θεσσαλονίκης.